甲寅元日予七十矣酒間作短歌示子
作者：陸游
朝代：宋

paragraphs: 我昔自蜀歸，百年已過半。
觀棋未終局，回視斧柯爛。
飽知山林樂，富貴何足換。
退休失健決，正坐闇且懦。
齒髮日衰殘，歲月難把玩。
蕭朱尚或隙，籍湜固宜畔。
出門無一欣，撫事有三嘆。
新年遂七十，推敬愧里閈。
眷眷惜兹夕，凜凜畏明旦。
豁然忽大笑，愁若春冰泮。
窮達真兩忘，生死付一貫。
清尊既瀲灧，碩果亦璀璨。
擁門紛鼓笛，上壽列童冠。
老翁亦忘疲，起舞影零亂。
不獨誇癡頑，自足洗患難。
投床判宿酲，美睡到日旰。